THCOM พุ่งกว่า 4% รับอนุญาโตชี้ขาด “ไทยคม 7-8” ถูกต้องตามไลเซนส์ “กสทช.”
THCOM วิ่งกว่า 4% หลังอนุญาโตตุลาการ ชี้ขาดเป็นเอกฉันท์ “ไทยคม 7 และไทยคม 8” ถือเป็นดาวเทียมตามใบอนุญาตของกสทช. มิใช่ดาวเทียมภายใต้สัญญาดำเนินกิจการดาวเทียมสื่อสาร จึงไม่จำเป็นต้องโอนกรรมสิทธิ์และส่งมอบทรัพย์สินตามคำสั่งกระทรวงดิจิทัลเพื่อเศรษฐกิจและสังคมแต่อย่างใด
THCOM วิ่งกว่า 4% หลังอนุญาโตตุลาการ ชี้ขาดเป็นเอกฉันท์ “ไทยคม 7 และไทยคม 8” ถือเป็นดาวเทียมตามใบอนุญาตของกสทช. มิใช่ดาวเทียมภายใต้สัญญาดำเนินกิจการดาวเทียมสื่อสาร จึงไม่จำเป็นต้องโอนกรรมสิทธิ์และส่งมอบทรัพย์สินตามคำสั่งกระทรวงดิจิทัลเพื่อเศรษฐกิจและสังคมแต่อย่างใด
7 ต.ค. 2565

ผู้สื่อข่าวรายงานว่า วันนี้ (7 ต.ค.65) ราคาหุ้น บริษัท ไทยคม จำกัด (มหาชน) หรือ THCOM ณ เวลา 10:02 น. อยู่ที่ระดับ 11.80 บาท บวก 0.40 บาท หรือ 3.51% สูงสุดที่ระดับ 12.00 บาท ต่ำสุดที่ระดับ 11.60 บาท ด้วยมูลค่าการซื้อขาย 66.76 ล้านบาท

ทั้งนี้ราคาหุ้น THCOM ปรับตัวเพิ่มขึ้นแรงวันนี้ หลังวานนี้มีการแจ้งเรื่องข้อพิพาทดาวเทียมไทยคม 7 และไทยคม 8 ต่อตลาดหลักทรัพย์แห่งประเทศไทย ตามหนังสือของบริษัทฯ เลขที่ TC-CP 019/2560 ลงวันที่ 25 ตุลาคม 2560 ว่า กระทรวงดิจิทัลเพื่อเศรษฐกิจและสังคม (“กระทรวงดิจิทัลฯ”) แจ้งว่าดาวเทียมไทยคม 7 และไทยคม 8 เป็นดาวเทียม ภายใต้สัญญาดำเนินกิจการดาวเทียมสื่อสารภายในประเทศ (“สัญญาดำเนินกิจการดาวเทียมสื่อสารฯ”) ฉบับลงวันที่ 11 กันยายน 2534 และแจ้งให้บริษัทฯปฏิบัติตามสัญญาดำเนินกิจการดาวเทียมสื่อสารฯให้ครบถ้วน อาทิ การโอนกรรมสิทธิ์และส่งมอบทรัพย์สิน การชะเงินผลประโยชน์ตอบแทนและการประกันภัยทรัพย์สิน
โดยบริษัทฯได้พิจารณาแล้วมีความเห็นว่าดาวเทียมไทยคม 7 และไทยคม 8 ไม่ใช่ดาวเทียมภายใต้สัญญาดำเนินกิจการดาวเทียมสื่อสารฯ แต่เป็นการดำเนินการภายใต้กรอบของการรับใบอนุญาตจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) บริษัทฯจึงได้ยื่นคำเสนอข้อพิพาทต่อสถาบันอนุญาโตตุลาการ สำนักงานศาลยุติธรรมเมื่อวันที่ 25 ตุลาคม 2560 เป็นข้อพิพาทหมายเลขดำที่ 97/2560 นั้น
บัดนี้ กระบวนการพิจารณาข้อพิพาทของสถาบันอนุญาโตตุลาการ สำนักงานศาลยุติธรรม ได้ดำเนินการมาจนเสร็จสิ้นแล้ว และบริษัทฯ ขอแจ้งให้ทราบว่าเมื่อวันที่ 6 ตุลาคม 2565 บริษัทฯ ได้รับคำชี้ขาดของคณะอนุญาโตตุลาการ ลงวันที่ 29 กันยายน 2565 ซึ่งคณะอนุญาโตตุลาการได้มีคำชี้ขาดเป็นเอกฉันท์ ว่าดาวเทียมไทยคม 7 และไทยคม 8 มิได้เป็นดาวเทียมภายใต้สัญญาดำเนินกิจการดาวเทียมสื่อสารฯ และให้ยกคำร้องแย้งของผู้คัดค้าน เมื่อมีคำชี้ขาดดังกล่าวแล้ว กรณีจึงเป็นที่ชัดเจนแล้วว่า ดาวเทียมไทยคม 7 และไทยคม 8 มิได้อยู่ภายใต้ และหรือ มิได้มีส่วนเกี่ยวข้องใด ๆ กับสัญญาดำเนินการกิจการดาวเทียมสื่อสารฯ บริษัทฯจึงไม่มีหน้าที่ใดๆ ที่ต้องดำเนินการตามที่กระทรวงดิจิทัลฯ กล่าวอ้างและหรือร้องขอตามที่เป็นข้อพิพาท